## Odluka o sudjelovanju Republike Hrvatske u općem povećanju kapitala Međunarodne banke za obnovu i razvoj

### NN 34/2011 (23.3.2011.), Odluka o sudjelovanju Republike Hrvatske u općem povećanju kapitala Međunarodne banke za obnovu i razvoj

VLADA REPUBLIKE HRVATSKE

784

Na temelju članka 6. Zakona o prihvaćanju članstva Republike Hrvatske u Međunarodnom monetarnom fondu i drugim međunarodnim financijskim organizacijama na temelju sukcesije (»Narodne novine«, broj 89/92), te članka II. Sporazuma o Međunarodnoj banci za obnovu i razvoj (»Narodne novine – Međunarodni ugovori«, broj 2/93), Vlada Republike Hrvatske je na sjednici održanoj 17. ožujka 2011. godine donijela

ODLUKU

O SUDJELOVANJU REPUBLIKE HRVATSKE U OPĆEM POVEĆANJU KAPITALA MEĐUNARODNE BANKE ZA OBNOVU I RAZVOJ

I.

Prihvaća se sudjelovanje Republike Hrvatske u općem povećanju kapitala Međunarodne banke za obnovu i razvoj (u daljnjem tekstu: IBRD) na temelju Izvješća izvršnih direktora IBRD-a s pripadajućim Nacrtom rezolucije, od 20. srpnja 2010. godine pod nazivom Opće povećanje kapitala 2010. godine, upućenog Odboru guvernera IBRD-a na usvajanje.

Opće povećanje kapitala IBRD-a iznosi 58,4 milijardi USD, od čega će biti uplaćeno 3,5 milijardi USD (6%), a ostatak (94%, odnosno 54,9 milijardi USD) činit će kapital na poziv.

II.

U sklopu općeg povećanja kapitala IBRD-a, Republika Hrvatska ima pravo upisati 613 dionica, sukladno svojem dioničkom udjelu u kapitalu IBRD-a. Ovim nastaje izravna financijska obveza, u iznosu od 4.436.955,30 USD za upis uplaćenog kapitala, te potencijalna financijska obveza od 69.512.299,70 USD za upis kapitala na poziv.

III.

Rok za upis alociranih dionica je pet godina od datuma usvajanja Rezolucije, uz mogućnost produženja roka do dvije godine. Republika Hrvatska će izvršiti upis dionica u sklopu općeg povećanja kapitala IBRD-a u pet jednogodišnjih rata, počevši od 2011. godine.

IV.

Sredstva potrebna za podmirenje obveza na temelju općeg povećanja kapitala IBRD-a osigurana su u Državnom proračunu Republike Hrvatske za 2011. godinu i projekcijama za 2012. i 2013. godinu, na poziciji Ministarstva financija, na kojoj će se planirati potrebna sredstva i za naredne dvije godine.

V.

Zadužuje se Ministarstvo financija da, u ime i za račun Republike Hrvatske, izvrši navedene obveze iz točaka III. i IV. ove Odluke.

VI.

Ovlašćuje se guvernerka Republike Hrvatske u IBRD-u i ministrica financija da glasuje za usvajanje predloženog Nacrta rezolucije pod nazivom Opće povećanje kapitala 2010. godine, te da, u odgovarajućem obliku, dostavi IBRD-u sve potrebne dokumente za sudjelovanje Republike Hrvatske u općem povećanju kapitala IBRD-a.

VII.

Ovlašćuje se ministar pravosuđa da, prije upisa dionica u sklopu općeg povećanja kapitala IBRD-a, izda pravno mišljenje koje sadrži opis zakonskih uvjeta za upis i plaćanje dodatnih dionica IBRD-a, s opisom načina njihova ispunjenja, te primjerke svih relevantnih dokumenata za provedbu općeg povećanja kapitala IBRD-a.

VIII.

Ova Odluka stupa na snagu osmoga dana od dana objave u »Narodnim novinama«.

Klasa: 450-02/11-02/01

Urbroj: 5030120-11-1

Zagreb, 17. ožujka 2011.

Predsjednica
Jadranka Kosor, dipl. iur., v. r.

Odluka, NN 34/2011-784